ऑस्ट्रेलिया पर दूसरी जीत से दावा पक्का; चुनाव आयोग के खिलाफ सुप्रीम कोर्ट जाएंगे उद्धव
Dainik Bhaskar Morning News and Latest Headlines; Here are today's top stories for you On Dainik Bhaskar उद्धव चुनाव आयोग के फैसले के खिलाफ सुप्रीम कोर्ट जाएंगे:संजय राउत का आरोप- 2000 करोड़ रुपए में नाम और निशान की सौदेबाजी हुई
नमस्कार, 
आज के दिन की शुरुआत अच्छी खबर से। भारत ने दिल्ली टेस्ट के तीसरे ही दिन ऑस्ट्रेलिया को 6 विकेट से हरा कर सीरीज में 2-0 की अजेय बढ़त हासिल कर ली है। रवींद्र जडेजा भारत की इस जीत के हीरो रहे। उन्होंने ऑस्ट्रेलिया की दूसरी पारी में 42 रन देकर 7 विकेट लिए। यह जडेजा का टेस्ट में बेस्ट परफॉर्मेंस है। इस जीत से भारत का लगातार दूसरी बार वर्ल्ड टेस्ट चैंपियनशिप (WTC) का फाइनल खेलना तय हो गया है। पहली बार जून 2021 में WTC का फाइनल भारत और न्यूजीलैंड के बीच खेला गया था। 18 से 23 जून 2021 तक इंग्लैंड के साउथैम्पटन मैदान पर हुए फाइनल में केन विलियमसन की कप्तानी वाली न्यूजीलैंड ने विराट कोहली की कप्तानी में खेल रही भारतीय टीम को 8 विकेट से हराया था। कीवी टीम के काइल जेमिसन प्लेयर ऑफ द मैच रहे थे।
दूसरी खबर राजनीति से। शिवसेना का सिंबल विवाद थमने का नाम नहीं ले रहा है। चुनाव आयोग ने शिवसेना नाम और धनुष-बाण निशान शिंदे गुट को देने का फैसला लिया था, इसके खिलाफ उद्धव ठाकरे ने सुप्रीम कोर्ट जाने का ऐलान किया है। शिंदे गुट भी सुप्रीम कोर्ट में कैविएट यानी विरोध पत्र दाखिल करेगा। यानी चुनाव आयोग के फैसले को चुनौती दी जाएगी तो शिंदे गुट को सुने बिना कोर्ट फैसला नहीं देगी।
आज के प्रमुख इवेंट्स, जिन पर होगी नजर
बड़ी खबरें, जो आपको अपडेट रखेंगी...
1. वर्ल्ड टेस्ट चैम्पियनशिप का फाइनल दूसरी बार खेलेगी टीम इंडिया
भारत ने बॉर्डर गावस्कर ट्रॉफी के दूसरे टेस्ट मैच में ऑस्ट्रेलिया को 6 विकेट से हरा दिया है। इस जीत के साथ ही भारतीय टीम का वर्ल्ड टेस्ट चैंपियनशिप (WTC) फाइनल खेलना लगभग पक्का हो गया है। पॉइंट्स टेबल में अभी ऑस्ट्रेलिया पहले, भारत दूसरे, श्रीलंका तीसरे और साउथ अफ्रीका चौथे नंबर पर है। साउथ अफ्रीका को अपने घर में वेस्टइंडीज से दो टेस्ट और खेलने हैं। अगर अफ्रीकी टीम ये दोनों मुकाबले जीत लेती है तो उसके 55.55% पॉइंट्स हो जाएंगे। भारतीय टीम अगर ऑस्ट्रेलिया के खिलाफ मौजूदा टेस्ट सीरीज के बाकी दो मुकाबले हार भी जाती है तो भी उसके 56.94% पॉइंट्स होंगे। अब साउथ अफ्रीका की टीम किसी भी हालत में भारत से आगे नहीं निकल सकती है। पूरी खबर पढ़ें
2. सिसोदिया ने कहा- बजट में बिजी हूं, CBI ने शराब घोटाले में नहीं की पूछताछ
दिल्ली के डिप्टी CM मनीष सिसोदिया को CBI ने आज शराब घोटाला मामले में पूछताछ के लिए बुलाया था, लेकिन वे नहीं गए। उन्होंने कहा कि दिल्ली बजट 2023-24 की तैयारी चल रही है और मैं इसी काम में बिजी हूं। इसलिए मुझे एक हफ्ते का समय दिया जाए। CBI ने सिसोदिया को आज के लिए राहत दे दी है। पूछताछ के लिए जल्द ही दूसरा समन जारी किया जाएगा। पूरी खबर पढ़ें
3. 17 साल की बेटी ने पिता को लिवर दिया, देश की सबसे कम उम्र की डोनर; अस्पताल ने बिल माफ किया
केरल में 17 साल की लड़की ने अपने पिता को लिवर डोनेट किया है। ऐसा करके वह देश की सबसे कम उम्र की ऑर्गन डोनर बन गई है। लड़की का नाम देवनंदा है और वह 12वीं की स्टूडेंट है। देवनंदा के पिता गंभीर लिवर रोग से जूझ रहे थे और लिवर ट्रांसप्लांट ही उनके इलाज का तरीका था। देश के ऑर्गन डोनेशन नियमों के मुताबिक, 18 साल से कम उम्र के लोग अंगदान नहीं कर सकते हैं। ऐसे में देवनंदा ने केरल हाईकोर्ट से विशेष इजाजत मांगी, जिसे कोर्ट ने मान लिया। कोर्ट की इजाजत मिलने के बाद देवनंदा ने 9 फरवरी को अपने पिता प्रतीश को लिवर का एक टुकड़ा डोनेट किया। देवनंदा की बहादुरी को देखकर अस्पताल प्रशासन ने सर्जरी का बिल भी माफ कर दिया। पूरी खबर पढ़ें
4. उद्धव चुनाव आयोग के खिलाफ सुप्रीम कोर्ट जाएंगे, 2000 करोड़ में नाम-निशान के सौदे का आरोप
चुनाव आयोग ने शनिवार को शिवसेना पार्टी के नाम और चिन्ह धनुष-बाण पर एकनाथ शिंदे के दावे को मंजूरी दे दी थी। अब उद्धव ठाकरे चुनाव आयोग के इस फैसले के खिलाफ सुप्रीम कोर्ट जाएंगे। ठाकरे गुट के नेता संजय राउत ने कहा है कि शिवसेना से उसका नाम और निशान छीनने के लिए 2000 करोड़ का लेन-देन हुआ है। राउत ने कहा- शिवसेना और उसका निशान तीर-कमान छीना गया है और ऐसा करने के लिए तक 2 हजार करोड़ रुपए का लेनदेन हुआ है। मैं इस दावे पर कायम हूं। बेईमान लोगों का गुट, विधायक खरीदने के लिए 50 करोड़, सांसद खरीदने के लिए 100 करोड़, पार्षद खरीदने के लिए 1 करोड़ और शाखा प्रमुख खरीदने के लिए 50 लाख खर्च कर सकता है। आप अंदाजा लगाइए वो पार्टी का नाम और निशाना पाने के लिए कितने की बोली लगा सकता है। पूरी खबर पढ़ें
5. फरवरी में ही कई राज्यों में गर्मी बढ़ी, पारा 37 डिग्री पार
फरवरी में ही देश के कई राज्यों में मौसम गर्म हो चुका है। राजस्थान, चंडीगढ़, दिल्ली, मध्यप्रदेश, उत्तरप्रदेश, हिमाचल, बिहार, छत्तीसगढ़ से सर्दी का दौर लगभग जा चुका है। इन राज्यों में दिन में तेज गर्मी पड़ रही है, तो रातें ठंडी हो रही हैं। हिमाचल प्रदेश के धर्मशाला में दिन में 28.5 तापमान रिकॉर्ड होने के साथ 52 साल पुराना रिकॉर्ड टूटा है। राजस्थान में गर्मी फरवरी से ही रिकॉर्ड तोड़ने पर आमादा है। यहां के बाड़मेर में दिन का तापमान 37.6 डिग्री दर्ज किया गया। पूरी खबर पढ़ें
आज का कार्टून By मंसूर नकवी…
कुछ अहम खबरें हेडलाइन में...
खबर लेकिन हटके...
गुजरात में पूर्व-सरपंच ने छत से उड़ाए 100-500 के नोट:भतीजे की बारात निकल रही थी, छत से नोट बरसे तो सैकड़ों की भीड़ जुटी
गुजरात के मेहसाणा में एक पूर्व सरपंच ने अपने भतीजे की शादी में नोटों की बारिश की। ​​​​​केकरी तहसील के अंगोल गांव के पूर्व-सरपंच करीम यादव ने अपने घर की छत पर खड़े होकर वहां से 100 और 500 रुपए के नोट उड़ाए, जिन्हें बटोरने के लिए घर के नीचे लोगों की भीड़ जमा हो गई। नोट उठाने के लिए कई लोगों के बीच हाथापाई भी हुई।
जिस वक्त करीम यादव नोट उड़ा रहे थे, उनका भतीजा रज्जाक उस समय गांव में बारात लेकर निकल रहा था। शादी के जश्न में सारे गांव को शामिल करने के लिए करीम यादव और परिवार के बाकी सदस्यों ने नोट बांटें। इस दौरान बैकग्राउंड में जोधा-अकबर फिल्म का गाना अजीमो-शान शहंशाह बज रहा था। इसका वीडियो सोशल मीडिया पर वायरल हो रहा है। पूरी खबर पढ़ें
खबरें जो सबसे ज्यादा पढ़ी गईं...
कुंभ राशि के नौकरीपेशा लोगों को प्रमोशन मिलने के योग हैं। मीन राशि के लोगों को उपलब्धि मिल सकती है। आप भी जानिए अपना राशिफल
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...